گۆنۆمۆزده ائله قاریشیق رابیطهلر و ائله چوخ دگیشکنلی (فاکتورلو) بیر دۆنیادا یاشاییریق کی یاشادیغیمیز دۆنیانی آنلاماق کئدهرک چتینلشمکدهدیر. اؤزللیکله ده سرعتله گهلیشن تئکنولوژینین ائتکیسینی (تاثیرینی) گئدهرک داها دا آرتدیردیغی "سؤیلمین گۆجۆ" اینسانین یاشادیغی گئرچکلیگی آنلاملاندیرماسیندا چوخ اؤنملی اولماقدادیر. فرقلی سؤیلملرین موجودیتی سؤز قونوسو اولسا دا "حاکیم سؤیلم" هم یاشادیغیمیز دۆنیانی بیچیملندیریر و هم ده یاشادیغیمیز دۆنیانین نه اولدوغونو بیزه آنلادیر. بو دانیشمانین اساس آماجی یاشادیغیمیز دۆنیانین یاشاندیغی بیچیمی ایله یاشانماسینین قاچینیلماز اولدوغونو ایرهلی سۆرهن "کۆرهسللشمه سؤیلمینی" اله آلماق و بو سؤیلمین ساولارینی (تئزلرینی) یاشادیغیمیز گئرچکلیکله رابیطهسینی قوراراق یانلیشلارینی، یانیلغیلارینی اورتایا قویماقدیر. بو گئرچکلشدیریلرکن ده اؤزللیکله بیلیم-اقتدار (علم-قدرت) ایلیشکیسی ده دیقته آلیناراق اصلینده یالان اۆزرینه قورولان بیر قورغو اولمانین اؤتهسینه گئچمهدیگینی بو قورغونون دا یاشانان دۆنیانین بیچیملنمهسینده منفعت ساغلایان قدرت رابیطهلری ایله ایلگیلی اولاراق اورتایا قویولدوغو گئرچگیندن حرکت ائدیلمکدهدیر.
بو دوغرولتودا دانیشمادا اؤنجهلیکله کۆرهسللشمه قاورامینین فرقلی و چاتیشان (متضاد) قاورامساللاشدیرمالارینین اولدوغو و بو قاورامسللاشدیرمالاردا هانکیسینین ندهن حاکیم اولدوغو دارتیشیلارکن بو سؤیلمین یۆکسلیشینین تاریخی و اجتماعی آرخا پلانی اله آلیناراق نئجه و ندهن یۆکسلدیگی سوروسونا جواب وئریلمهیه چالیشیلاجاقدیر. آردیندان ایندیلرده اجتماعی مسئلهلرین گئدرهک داها آرتدیغی و موجود مسئلهلرین ده داها دا درینلشدیگی بیر دۆنیادا یاشاماقدا اولدوغوموزا دایر گئرچکلیکلر اۆزریندن کۆرهسللشمه سؤیلمینه گؤره بیچیملنن دۆنیادا، وعدهسینی وئردیگی "کیچیک سئویملی دۆنیا"نین گئرچکلشمهسی یئرینه تام ترسی یؤنده سۆرهجلر و سونوجلار اله آلیناراق سؤیلمین یالانلاری، یانلیشلاری و یانیلغیلاری اورتایا قویولاجاقدیر. سون اولاراق دا سۆرهجین مسئلهلرینین حلینین نه اولابیلهجهگی موضوسوندا بللی اؤنریلر (پیشنهادلار) سونولماغا چالیشیلاجاقدیر.
azb_Arab azb_Arab